CELEX: 62020TN0771
Language: fi
Date: 2020-12-29 00:00:00
Title: Asia T-771/20: Kanne 29.12.2020 – KS ja KD v. neuvosto ym.

22.2.2021   
            
            
               FI
            
            
               Euroopan unionin virallinen lehti
            
            
               C 62/43
            
         
      Kanne 29.12.2020 – KS ja KD v. neuvosto ym.
      (Asia T-771/20)
      (2021/C 62/54)
      Oikeudenkäyntikieli: englanti
      
         Asianosaiset
      
      
         Kantaja: KS ja KD (edustajat: F. Randolph, QC ja J. Stojsavljevic-Savic, Solicitor)
      
         Vastaaja: Euroopan unionin neuvosto, Euroopan komissio ja Euroopan ulkosuhdehallinto
      
         Vaatimukset
      
      Kantajat vaativat unionin yleistä tuomioistuinta
      
                  —
               
               
                  velvoittamaan vastaajat SEUT 340 artiklan toisen kohdan nojalla maksamaan erikseen tai yhteisvastuullisesti vahingonkorvausta (mukaan lukien korot unionin yleisen tuomioistuimen asianmukaiseksi katsoman ajanjakson ajalta) kantajille vahingosta, joka on aiheutunut siitä, että vastaajat ovat loukanneet kantajien ihmisoikeuksia eli käsiteltävässä asiassa ihmisoikeuksien ja perusvapauksien suojaamista koskevan eurooppalaisen yleissopimuksen (1) (Euroopan ihmisoikeussopimus) 2, 3, 6 ja 13 artiklaa ja Euroopan unionin perusoikeuskirjan (perusoikeuskirja) 2, 4 ja 47 artiklaa ensimmäisen kantajan osalta, ja Euroopan ihmisoikeussopimuksen 2, 3 ja 6 artiklaa ja perusoikeuskirjan 2, 4 ja 47 artiklaa toisen kantajan osalta,
               
            
                  —
               
               
                  velvoittamaan vastaajat unionin yleisen tuomioistuimen työjärjestyksen 134 artiklan nojalla korvaamaan kantajien oikeudenkäyntikulut, ja selvyyden vuoksi todettakoon, että näitä kuluja ei pidä rajoittaa oikeusapuun, jonka unionin yleinen tuomioistuin määräsi maksettavaksi 20.11.2020 tehdyllä päätöksellä, ja niiden on katettava ihmisoikeuksien arviointilautakunnassa käydystä menettelystä aiheutuneet kulut.
               
            
         Oikeudelliset perusteet ja pääasialliset perustelut
      
      Kantajat vaativat hyvitystä ja vahingonkorvausta SEUT 304 artiklan toisen kohdan nojalla vahingosta, joka heille on aiheutunut siitä, että vastaajat ovat loukanneet heidän perusoikeuksiaan ja erityisesti Euroopan ihmisoikeussopimuksen 2 artiklan (menettelyjä koskevat osat), 3 artiklan, 6 artiklan 1 kohdan ja vastaavilta osin perusoikeuskirjan 2, 4 ja 17 artiklan mukaisia oikeuksia.
      Kanne liittyy tosiseikkoihin, jotka ovat tapahtuneet 8.12.2008 jälkeen, kun poliisi- ja oikeuslaitosta koskeva johtovastuu siirrettiin Yhdistyneiden Kansakuntien väliaikaiselta hallinnolta Kosovossa (UNMIK) Euroopan unionille niin, että EULEX oli vastuussa operatiivisesta johdosta oikeusvaltion alueella [4.]2.2008 hyväksytyn yhteisen toiminnan 2008/124/YUTP (2) mukaisesti. Tällä yhteisellä toimella annettiin EULEXille toimeenpanoa koskevat valtuudet sen varmistamiseksi, että sotarikokset, etnisten ryhmien väliset rikokset ja muut vakavat rikokset ”tutkitaan asianmukaisesti ja että niistä pannaan syytteeseen, niistä annetaan tuomiot, ja että tuomiot pannaan täytäntöön”.
      Kantajat vetoavat seuraaviin seikkoihin:
      
                  —
               
               
                  Vastaajat ovat rikkoneet jatkuvasti Euroopan ihmisoikeussopimuksen 2 ja 3 artiklaa (menettelyjä koskevat osat), kun ne eivät ole ryhtyneet minkäänlaisiin korjaaviin toimenpiteisiin sen jälkeen, kun niille viimeistään 29.4.2016 ilmoitettu siitä, että ihmisoikeuksien arviointilautakunta oli todennut, että EULEX rikkoi Euroopan ihmisoikeussopimuksen 2 ja 3 artiklaa tehtävänsä hoitamisen yhteydessä
               
            
                  —
               
               
                  Euroopan ihmisoikeussopimuksen 6 ja 13 artiklaa ja unionin perusoikeuskirjan 47 artiklaa on jatkuvasti rikottu neuvoston päätöksellä, jolla on perustettu ihmisoikeuksien arviointilautakunta antamatta tälle valtuuksia tarjota oikeusapua edellytykset täyttäville henkilöille tai oikeutta panna omia päätöksiään täytäntöön ja ryhtyä toimenpiteisiin todettuja rikkomisia vastaan
               
            
                  —
               
               
                  Neuvosto ja EUH ovat syyllistyneet toimeenpanovallan väärinkäyttöön 12.10.2017, kun ne ovat todenneet, että EULEX oli tehnyt parhaansa tutkiakseen ensimmäisen kantajan aviomiehen sieppauksen ja mahdollisen murhan sekä toisen kantajan aviomiehen ja pojan murhan, ja että ihmisoikeuksien arviointilautakunta ei ollut oikeudenkäyttöelin
               
            
                  —
               
               
                  Toimeenpanovaltaa on käytetty väärin tai sitä ei ole käytetty asianmukaisesti, koska neuvoston päätöksellä (YUTP) 2018/856 (3) EULEXin toimeenpanoa koskevat valtuudet päättyivät, vaikka rikkomiset jatkuivat.
               
            
         (1)  Roomassa 4 päivänä marraskuuta 1950 allekirjoitetun, ihmisoikeuksien ja perusvapauksien suojaamiseksi tehty eurooppalainen yleissopimus (Euroopan ihmisoikeussopimus)
      
         (2)  Kosovossa toteutettavasta Euroopan unionin oikeusvaltio-operaatiosta, EULEX KOSOVO 4.2.2008 hyväksytty neuvoston yhteinen toiminta 2008/124/YUTP (EUVL 2008 L 42, s. 92).
      
         (3)  Kosovossa toteutettavasta Euroopan unionin oikeusvaltio-operaatiosta (EULEX KOSOVO) hyväksytyn yhteisen toiminnan 2008/124/YUTP muuttamisesta 8.6.2018 annettu neuvoston päätös (YUTP) 2018/856 (EUVL 2018, L 146, s. 5).